b'\n_START_ARTICLE_\nPedro \xc3\x81lvares Cabral\n_START_PARAGRAPH_\nPedro \xc3\x81lvares Cabral (n. 1467 \xe2\x80\x93 n. 1520) oli portugalilainen navigoija ja tutkimusmatkailija. H\xc3\xa4n l\xc3\xb6ysi Brasiliaan 22. huhtikuuta 1500 ja h\xc3\xa4nt\xc3\xa4 pidet\xc3\xa4\xc3\xa4n ensimm\xc3\xa4isen\xc3\xa4 eurooppalaisena Brasilian l\xc3\xb6yt\xc3\xa4j\xc3\xa4n\xc3\xa4.\n_START_SECTION_\nTausta\n_START_PARAGRAPH_\nPedro \xc3\x81lvares Cabral syntyi luultavasti Belmontessa, Beira Baixan maakunnassa Portugalissa noin vuonna 1467. H\xc3\xa4n oli Fernao Cabralin, Beiran ja Belmonten kuvern\xc3\xb6\xc3\xb6rin ja Isabel de Gouvean kolmas poika. H\xc3\xa4n nai Isabel de Castron, joka oli menestyneen kauppiaan Fern\xc3\xa3o de Loronhan tyt\xc3\xa4r. H\xc3\xa4nell\xc3\xa4 on t\xc3\xa4ytynyt olla erinomainen koulutus navigoijana ja kokemus merimiehen\xc3\xa4, koska kuningas Emanuel I piti h\xc3\xa4nt\xc3\xa4 kykenev\xc3\xa4n\xc3\xa4 jatkamaan Vasco da Gaman ty\xc3\xb6t\xc3\xa4.\n_START_SECTION_\nBrasilian l\xc3\xb6yt\xc3\xa4minen\n_START_PARAGRAPH_\nPedro \xc3\x81lvares Cabral m\xc3\xa4\xc3\xa4r\xc3\xa4ttiin perustamaan pysyv\xc3\xa4t kauppasuhteet ja levitt\xc3\xa4m\xc3\xa4\xc3\xa4n kristinuskoa l\xc3\xb6yt\xc3\xa4mill\xc3\xa4\xc3\xa4n seuduilla, tarpeen vaatiessa asevoimin. Matkan luonteen vuoksi rikkaat firenzel\xc3\xa4iset kauppiaat lahjoittivat varoja tutkimusmatkaan ja matkaan l\xc3\xa4hti my\xc3\xb6s pappeja. Laivastoon tuli 13 alusta ja 1\xc2\xa0500 miest\xc3\xa4, mukana olivat kapteeneina my\xc3\xb6s Bartolomeu Dias, Pero Vaz de Caminha ja Nicolao Coelho, da Gaman seuralainen. Itse da Gama osoitti retkelle tarvittavan reitin._NEWLINE_Laivasto l\xc3\xa4hti Lissabonista 9. maaliskuuta 1500, seuraten reitti\xc3\xa4, joka v\xc3\xa4ltt\xc3\xa4isi Guinealahden tyvenet. Kap Verdelt\xc3\xa4 l\xc3\xa4hdett\xc3\xa4ess\xc3\xa4 myrsky pakotti kapteeni Luis Pirezin palaamaan Lissaboniin, josta h\xc3\xa4n purjehti etel\xc3\xa4mp\xc3\xa4\xc3\xa4 reitti\xc3\xa4. 22. huhtikuuta havaittiin vuori, jolle annettiin nimi Monte Pascoal ja 23. p\xc3\xa4iv\xc3\xa4 Cabral nousi maihin Brasilian rannikolle. 25. p\xc3\xa4iv\xc3\xa4 koko laivasto purjehti Porto Seguron satamaan._NEWLINE_Cabral p\xc3\xa4\xc3\xa4tteli maan olevan Tordesillasin sopimuksen mukaisen jakolinjan Portugalin puolella, ja l\xc3\xa4hetti Andreas Gon\xc3\xa7alvezin (joidenkin l\xc3\xa4hteiden mukaan Gaspar de Lemosin) Portugaliin viem\xc3\xa4\xc3\xa4n uutista. Uskoen maan olevan saari, h\xc3\xa4n antoi sille nimen Vera Cruzin saari ja otti sen haltuun pystytt\xc3\xa4m\xc3\xa4ll\xc3\xa4 ristin ja pit\xc3\xa4m\xc3\xa4ll\xc3\xa4 jumalanpalveluksen, jota johti fransiskaani is\xc3\xa4 Henrique, josta tuli my\xc3\xb6hemmin Ceutan piispa._NEWLINE_Cabral jatkoi matkaa 3. toukokuuta 1500. Kuukauden lopussa laivasto l\xc3\xa4hestyi Hyv\xc3\xa4ntoivonnieme\xc3\xa4, jossa myrsky iski upottaen nelj\xc3\xa4 laivaa, mukaan lukien Bartolomeu Diasin. Laivaston vahvuuden pienennytty\xc3\xa4 puoleen, Cabral saapui Sofalaan 16. hein\xc3\xa4kuuta ja Mosambikiin 20. hein\xc3\xa4kuuta. Siell\xc3\xa4 h\xc3\xa4n sai syd\xc3\xa4melliset tervetulotoivotukset. 26. p\xc3\xa4iv\xc3\xa4 h\xc3\xa4n saapui Kilwa Kisiwaniin, jossa h\xc3\xa4n ei p\xc3\xa4\xc3\xa4ssyt sopimukseen hallitsijan kanssa. 2. elokuuta h\xc3\xa4n saapui Melindeen (nyk. Malindi), jossa h\xc3\xa4net toivotettiin tervetulleeksi. Sielt\xc3\xa4 h\xc3\xa4n hankki navigaattorin ohjaamaan laivaston Intiaan. 10. elokuuta Diego Diasin alus, s\xc3\xa4\xc3\xa4n erottamana l\xc3\xb6ysi saaren, jolle he antoivat nimen pyh\xc3\xa4n Laurentiuksen mukaan (nykyisin Madagaskar)._NEWLINE_Cabral jatkoi Intiaan ostamaan pippuria ja muita mausteita ja perusti tehtaan Kalikutiin (Kozhikode), jonne h\xc3\xa4n saapui 13. syyskuuta. Cochinissa (nyk. Kochi) ja Cananorissa Cabral onnistui solmimaan edulliset sopimukset. Vastoink\xc3\xa4ymisten j\xc3\xa4lkeen, jotka p\xc3\xa4\xc3\xa4ttyiv\xc3\xa4t kaupungin kahden p\xc3\xa4iv\xc3\xa4n pommitukseen, Cabral l\xc3\xa4hti paluumatkalle 16. tammikuuta 1501. H\xc3\xa4n palasi Portugaliin 23. kes\xc3\xa4kuuta 1501, mukanaan vain nelj\xc3\xa4 laivaa kolmestatoista matkalle l\xc3\xa4hteneest\xc3\xa4.\n_START_SECTION_\nKuolema\n_START_PARAGRAPH_\nPedro \xc3\x81lvares Cabral kuoli noin vuonna 1520. H\xc3\xa4net haudattiin Portugalin Santar\xc3\xa9missa sijaitsevaan luostariin.\n_START_SECTION_\nKunnianosoitukset\n_START_PARAGRAPH_\nPedro \xc3\x81lvares Cabralille on omistettu useita postimerkkej\xc3\xa4, muun muassa 1. tammikuuta 1900 Brasiliassa julkaistu merkki juhlistamaan h\xc3\xa4nen l\xc3\xb6yt\xc3\xb6ns\xc3\xa4 400-vuotisp\xc3\xa4iv\xc3\xa4\xc3\xa4. Brasiliassa h\xc3\xa4nen kuvansa on ollut 1 sentin kolikossa ja 10 realin seteliss\xc3\xa4.'